登偉觀因誦老杜道林嶽麓詩用其韻
作者：許及之
朝代：宋

paragraphs: 立秋三日天氣殊，凉風渺渺舒鬰紆。
少日第拄西山笏，暇時惟汎會昌湖。
投老身登華蓋頂，度堂面直蓮峯鑪。
長江回抱若裹玉，明月蕩漾如懷珠。
楠溪大源小源出，樟浦早潮晚潮俱。
凌空筆架呈掛綵，出海金輪看浴烏。
中川蚌胎非嫵媚，港口螺浮疑虛無。
何以得此江山偉，若有相者神明扶。
了知無一可云補，其敢有二當何誅。
故人相逢笑顛錯，生涯不解先膏腴。
且同野叟共爾汝，免以前銜相喚呼。
看山未覺迷老眼，報國終媿全微軀。
斫竹特爲三益徑，把釣倦作扁舟圖。
乃知絕境真妙絕，强名孤嶼何嘗孤。
憑欄聊欲須款款，飛帆正爾來于于。
明朝此興定不淺，但恐勞苦肩輿夫。